Tarmo Soomere

Tarmo Soomere (sündinud 11. oktoobril 1957 Kohilas) on eesti mereteadlane ja matemaatik. Ta on Eesti Teaduste Akadeemia president, Tallinna Tehnikaülikooli küberneetika instituudi täisprofessor tenuuris ja Klaipėda Ülikoolis külalisprofessor.

Ta on tegelenud kiirlaevade lainete, solitonide interaktsiooni ja Läänemere lainetuse uurimisega. 

Tarmo Soomere on pälvinud Valgetähe III klassi teenetemärgi ja Tallinna vapimärgi. Teda on valitud pressisõbraks, teadusajakirjanduse sõbraks ja Postimehe aasta inimeseks.

Elulugu 

Tarmo Soomere elas nooruses Kohilas. Ta läks kooli 6-aastasena, jättis seal 7. klassi vahele ja lõpetas 1974. aastal 16-aastasena, 2 aastat eakaaslastest varem Kohila Keskkooli kuldmedaliga. Kaheksandas klassis (1971. aastal) sai ta vabariiklikul matemaatikaolümpiaadil kolmanda koha, kümnendas klassis (1973. aastal) esikoha ja abituriendina (1974. aastal) teise koha. Keskkooli lõpetamise ajaks oli Soomere Eesti koolinoorte meister orienteerumises ja võitnud üleliidulised võistlused topograafilises kaardistamises.

Aastatel 1974–1977 õppis Tarmo Soomere Tartu Riikliku Ülikooli matemaatikateaduskonnas matemaatikat. 1977. aastal läks ta üle Moskva Riikliku Ülikooli mehaanika-matemaatikateaduskonda. Pärast ülikooli lõpetamist 1980. aastal jätkas ta 1983. aastani õpinguid Moskvas Širšovi-nimelise okeanoloogia instituudi aspirantuuris okeanoloogia erialal. Ta kaitses seal 1984. aastal füüsika-matemaatikakandidaadi kraadi ja asus 1983. aastal tööle mereuurijana Tallinnas. Aastal 1992 kaitses ta Tartu Ülikoolis matemaatikadoktori kraadi. Doktoritöö pealkiri on "Kinetic theory of Rossby waves" ("Rossby lainete kineetiline teooria").

Kiriklik ja usuline tegevus 

Õppe- ja teadustöö kõrval tegutses Tarmo Soomere aktiivselt ja mitmekülgselt ka vaimulikul alal. 

Aastatel 1976-1977 korraldas ta Tartu Ülikooli ühiselamutes noorte kristlaste kogunemisi, kus arutleti teoloogiliste ja kristlike probleemide üle, kuulati muusikat, loeti ja vahetati kirjandust. See tegevus lõppes võimude sekkumise tõttu. Illar Hallaste kui üks korraldajatest heideti ülikoolist välja ning Tarmo Soomere pidi õpinguid jätkama Moskvas. 

Tarmo Soomere omakirjastuslik tegevus oli laialdane ja mahukas. Ta trükkis kirjutusmasinal ümber ja levitas Uku Masingu jpt autorite teoseid. Aastatel 1978-1980 andis ta välja omakirjastuslikku ajakirja "ECE", mida ilmus kokku kaheksa numbrit. Selles kajastati kristlike noorte kokkutulekutel avaldatud mõtteid, käsitleti kirikuelu probleeme ja pakuti lahendusi. 

1979. aastal algatas Tarmo Soomere kristlike suvemalevate tegevuse, mille abil remonditi ja renoveeriti kirikuid, palvemajasid ja pastoraate. 

Aastatel 1979-1984 korraldas Tarmo Soomere vaimuliku sisuga muusika kuulamisi üle Eesti. 1982-1984 toimusid need igal esmaspäeval Tallinna Pühavaimu kirikus. 

Tarmo Soomere kirikliku ja usulise tegevuse tõttu korraldasid võimud talle korduvalt ülekuulamisi ja läbiotsimisi ning ähvardasid karistamisega.

Teaduslik tegevus 

Tarmo Soomere teaduslik huvi on enamasti koondunud tuule- ja laevalainete mõõtmisele ja modelleerimisele. Oma töös pöörab ta erilist tähelepanu lainetuse dünaamikale rannikutehnikas ja -protsessides ning meremeteoroloogiale. 

Laiemale avalikkusele on ta tuntud oma esseede, arvamuslugude ning avalike sõnavõttude kaudu, mis põhinevad tema teadustööl. Ta on teadvustanud merede ja rannikualade olukorda, tuulte ja tormide ning üleujutuste võimalikke tekke- ja toimumis- ning muutumisviise. Samuti on ta sügavuti käsitlenud erinevaid üldinimlikke ja -kultuurilisi ning sotsiaalseid teemasid, alustades teaduse ja ülikoolide ning teadusnõustamise rollist ja vastutusest ning lõpedades väärtuste, töö ja raha, vaimususe ja religiooni, infotehnoloogia ja tehisintellekti ning palju muuga. 

Ta on võtnud sõna ka koroonakriisi leevendamise ja sellest väljumise strateegiate, energiajulgeoleku ja energeetika väljakutsete, metsade ja majanduse käekäigu, kliima ja inimõiguste teemadel.

12. detsembril 2007 valiti ta Eesti Teaduste Akadeemia liikmeks ja 2009. aastal Academia Europaea liikmeks.

Aastal 2014 valiti ta Eesti Teaduste Akadeemia presidendiks. Teine kandidaat oli Mart Ustav. Tema inauguratsioon toimus 28. jaanuaril 2015. 2019. aastal valiti ta tagasi teiseks ametiajaks.

2021. aasta Eesti presidendivalimistel oli Tarmo Soomere üks võimalikest kandidaatidest.

Tunnustus 

 1993 – Euroopa Geofüüsika Seltsi noore teadlase publikatsioonipreemia
 2002 – Eesti Vabariigi teaduspreemia (kollektiivi liikmena)
 2005 – Postimehe aasta inimene
 2007 – Balti Assamblee teaduspreemia
 2007 – Eesti Teaduste Akadeemia liige
 2009 – Euroopa Akadeemia liige
2010 – James Cooki Ülikooli auprofessor
2011 – Eesti teaduse populariseerimise auhind
2013 – Baltimaade teaduste akadeemiate medal
 2013 – Eesti Vabariigi teaduspreemia
 2013 – Eesti Teadusajakirjanike Seltsi teadusajakirjanduse sõbra auhind Ökul
 2014 – Valgetähe III klassi teenetemärk
2015 – Eesti Evangeelse Luterliku Kiriku II järgu teeneterist
 2015 – Läti Teaduste Akadeemia välisliige
 2017 – Pressisõber
 2018 – Tallinna vapimärk
 2018 – Klaipėda Ülikooli audoktor
2019 – Leedu Teaduste Akadeemia välisliige
2022 – Rahvusvahelise Inseneripedagoogika Ühingu (IGIP) auliige

Isiklikku 

Tarmo Soomere isa oli lukksepp ja ema raamatupidaja. Vanemad olid kristlased.

Nooruses tegeles Tarmo Soomere kõrgel tasemel kabemänguga, oli Eesti noortemeister orienteerumises ning võitis üleliidulisel noortevõistlusel meeskondliku kuldmedali topograafilises kaardistamises. Hiljem on ta tegelenud bridžiga ja tulnud Eesti meistriks segapaaride arvestuses.

Tarmo Soomere oli aastatel 1981–1983 abielus Krista Poolakesega, neil lapsi ei olnud, abielu lahutati.

Õpingute ajal Moskvas tutvus Tarmo Soomere seal õppinud Sirje Elevandiga; nende suhtest sündis 10. septembril 1986 poeg Erich.

Raamatud 

Berezovski, A., Soomere, T. (eds). Applied wave mathematics : selected topics in solids, fluids, and mathematical methods and complexity. II. Cham : Springer Nature, 2019. ISBN 9783030299507
Engelbrecht, J., Soomere, T. (vast toim). Teadus ja ühiskond. Tallinn : Argo, 2018. ISBN 9789949920389
Tarmo Soomere. Truudus Eestile. Artiklid, esseed ja laastud teaduse tähendusest. Kirjastus Argo: Tallinn, 2017. ISBN 978-9949607211
Soomere, T., Pindsoo, K., Eelsalu, M. Veetasemete ekstreemumid ja korduvusperioodid Eesti rannikul.  [Tallinn] : Tallinna Tehnikaülikooli Küberneetika Instituut, 2016.
Soomere, T., Quak, E. (eds). Preventive methods for coastal protection : towards the use of ocean dynamics for pollution Control. Cham [etc.] : Springer, 2013. ISBN 9783319004396
Soomere, T. (vast toim). Meri. Järved. Rannik. Tallinn : Eesti Teaduste Akadeemia, 2011. ISBN 9789949920327
Quak, E., Soomere, T. (eds). Applied wave mathematics : selected topics in solids, fluids, and mathematical methods. Berlin : Springer-Verlag, 2009. ISBN 9783642425196
Soomere, T. Ilmast ja inimestest: Akadeemilisi arutlusi. Ilmamaa, 2022. ISBN 9789985778760

Viited

Kirjandus 
 Margus Maidla. Teaduste akadeemia – Eesti kollektiivne aju : 75 aastat – 75 akadeemikut. Tallinn: Incorp Holding OÜ 2014. ISBN 9789949336623. Lk 473–479.

Välislingid 

 
 Tarmo Soomere Eesti Teaduste Akadeemia kodulehel
"Mees, kes uurib merelainete hingeelu" Postimees, 8. detsember 2005
Mees nagu mitme tundmatuga võrrand, Rein Veskimäe intervjuu, Horisont, 2007, nr 2
"Mereteadlane Soomere kutsuti James Cooki Ülikooli auprofessoriks" Postimees, 28. september 2010
"Püramiidi tipus" Eesti Televisioon, 16. aprill 2011
"Tarmo Soomere – kirglik teadlane ja madala valulävega kodanik" Sirje Keevallik, Sirp, 13. oktoober 2017
"Eesti presidendiks on valmis kandideerima akadeemik Tarmo Soomere" ERR, 18. märts 2021
Toomas Sildam: "Reportaaž Sakust: kuidas Raig, Opmann ja Sirendi Soomerest presidenti teevad" ERR, 17. juuni 2021

Eesti matemaatikud
Eesti mereteadlased
Eesti Teaduste Akadeemia liikmed
Moskva Riikliku Ülikooli vilistlased
Valgetähe III klassi teenetemärgi kavalerid
Sündinud 1957